Пърси Биш Шели

Песен на британците

Защо, британци, се потите над земите

на господари сити и пресити?

Защо тъчете, в грижи оковани,

разкошните одежди на тирани?

Защо обличате и храните ония,

които силите ви и кръвта ви пият,

и сте слуги на търтеи бездарни

с души жестоки и неблагодарни?

Пчели на Англия, защо ковете

оковите, камшиците проклети,

та търтеите с тях да ви владеят

и от труда ви черен да живеят?

До вас не стигат радости и обич,

за вас почивка няма — вий сте роби!

Защо прегърбва ви животът жалък

и плащате със болка всеки залък?

Вий дрехи шиете, безделници ги носят;

хляб месите, а братята ви просят;

вий сеете, а чезне плод обилен;

ковете пушки, други с тях е силен!

Пак шийте дрехи, но за вас самите;

месете хляб, но вий бъдете сити;

пак сейте — но за вас — нивя обилни

ковете пушки — вий бъдете силни!

Защо се крийте в тъмните бордеи?

Огледайте се, храбростта ви де е?

Веригата във пламък закалена

от вас — за вас, тресе се разгневена!

И сякаш вий самите, клети роби,

със кирките копаете си гроба,

тъчете си надгробните савани,

та Англия ковчег за вас да стане!…

1819

(Това знаменито стихотворение е написано по повод нашумялото на времето „манчестърско клане“, едно от най-срамните деяния на тогавашното реакционно английско правителство. На 16 август 1819 година в Питърсфилд, край Манчестър, се е състоял мирен работнически митинг, на който се е поставило искането за всеобщо избирателно право. Войската е разпръснала митинга с оръжие, стотици хора били убити и ранени. По-късно „Песен на британците“ става химн на чартистите и любим революционен марш на английските, американските, ирландските, холандските и германските пролетарии.)

Информация за текста

© 1959 Цветан Стоянов, превод от английски

Percy Bysshe Shelley

1819

Сканиране: NomaD, 2008

Разпознаване и редакция: sir_Ivanhoe, NomaD, 2008

Публикация:

Пърси Биш Шели. Избрана лирика

Превод от английски на Цветан Стоянов и Илия Люцканов

Редактор: проф. Марко Минков

Художник: Борис Ангелушев

Худ. редактор: Васил Йончев

Техн. редактор: Димитър Захариев

Коректор: Елка Георгиева

Дадена за печат 8. XII. 1958 г. Излязла от печат 15. VI. 1959 г.

Печатни коли: 16V2. Формат: 84x108/82. Тираж: 8080.

Поръчка № 84 (778). Поръчка на печатницата № 17.

Цена 8,60 лева.

Държ. полиграфически комбинат Димитър Благоев

Народна култура, София, 1959

Свалено от „Моята библиотека“ (http://chitanka.info/text/5539)

Последна редакция: 2008-03-23 13:00:00

Content

Пърси Биш Шели
Песен на британците

Информация за текста